**জীবনবৃত্তান্ত**

জনাব মোঃ শামীম আকতার রাজশাহী জেলার বাঘা উপজেলায় এক সম্ভ্রান্ত মুসলিম পরিবারে জন্মগ্রহণ করেন। শিক্ষাজীবনে তিনি রাজশাহী ক্যাডেট কলেজ থেকে ১৯৮২ সালে এসএসসি এবং ১৯৮৪ সালে এইচএসসি পাস করেন। তিনি বাংলাদেশ প্রকৌশল বিশ্ববিদ্যালয় (বুয়েট) থেকে ১৯৯১ সালে বিএসসি ইঞ্জিনিয়ারিং (সিভিল)  ডিগ্রি লাভ করেন। পরবর্তিতে তিনি আইসিটি বিষয়ে ২০০২ সালে বুয়েট হতে পোষ্ট গ্রাজুয়েট ডিপ্লোমা এবং ২০০৭ সালে ঢাকা বিশ্ববিদ্যালয় হতে ফিন্যান্স বিষয়ে এমবিএ ডিগ্রী অর্জন করেন। তিনি বিসিএস (পাবলিক ওয়ার্কস) ক্যাডারে ১৫ তম (১৯৯৫) ব্যাচের একজন কর্মকর্তা।

তিনি ১৯৯৮ সালে উপ-বিভাগীয় প্রকৌশলী, ২০০৮ সালে নির্বাহী প্রকৌশলী, ২০১৬ সালে তত্ত্বাবধায়ক প্রকৌশলী ও ২০১৮ সালে অতিঃ প্রধান প্রকৌশলী পদে পদোন্নতি লাভ করেন। দীর্ঘ কর্মজীবনে সততা, দক্ষতা ও নিষ্ঠার সাথে সরকারি দায়িত্ব পালনের মাধ্যমে তিনি চাকরি ক্ষেত্রে অনেক সুনাম অর্জন করেন। তিনি বিগত ০৮/০৫/২০১৮ তারিখে  হাউজিং এন্ড বিল্ডিং রিসার্চ ইনস্টিটিউটের পরিচালক হিসেবে যোগদান করেন এবং বর্তমানে মহাপরিচালক হিসেবে অত্র প্রতিষ্ঠানে কর্মরত আছেন।

চাকুরিরত অবস্থায় তিনি দেশে-বিদেশে বিভিন্ন খন্ডকালীন ও দীর্ঘমেয়াদী প্রশিক্ষণ গ্রহণ করেন। এছাড়া  তিনি  সৌদিআরব, ইন্ডিয়া, উজবেকিস্তান, কম্বোডিয়া, মালয়শিয়া এবং সিঙ্গাপুর সহ বিশ্বের বিভিন্ন দেশে ভ্রমন করেছেন।

তিনি ইনস্টিটিউশন অব ইঞ্জিনিয়ার্স, বাংলাদেশ (IEB)- এর আজীবন ফেলো।

চাকুরি ছাড়াও তিনি বহু সামাজিক ও সাংস্কৃতিক সংগঠনের সাথে জড়িত। ব্যক্তিগত জীবনে তিনি দুই কন্যা সন্তানের জনক।

**মহাপরিচালকের বাণী**

বাসস্থান মানুষের অন্যতম মৌলিক চাহিদা। একটি আদর্শ বাসস্থান মানুষকে তাঁর কর্মোদ্দীপনা, স্বাচ্ছন্দ্য ও পারিপার্শ্বিক অবস্থার উন্নতিতে সহায়তা করে থাকে। এ লক্ষ্যে হাউজিং এন্ড বিল্ডিং রিসার্চ ইনস্টিটিউট গবেষণা, প্রচার, প্রসার ও প্রশিক্ষণ কার্যক্রম পরিচালনা করে আসছে।

বর্তমান সরকারের অন্যতম লক্ষ্য হচ্ছে সকলের জন্য আবাসনের ব্যবস্থা করা। সরকারের এই উদ্দেশ্যকে সামনে রেখেই, সকলের জন্য নিরাপদ, ব্যয় সাশ্রয়ী, পরিবেশবান্ধব এবং দুর্যোগ সহনীয় আবাসনের লক্ষ্যে হাউজিং এন্ড বিল্ডিং রিসার্চ ইনস্টিটিউট বিভিন্ন রকমের গবেষনা কার্যক্রম পরিচালনা করে আসছে। ২০৩০ সালের মধ্যেই যে SDG (এসডিজি) আমাদের অর্জন করতে হবে, সেই SDG (এসডিজি) ১১ নং goal এ বলা আছে- “Make cities and human settlement inclusive, safe, resilient and sustainable.”এসডিজির এই লক্ষ্যকে সামনে রেখেই হাউজিং এন্ড বিল্ডিং রিসার্চ ইনস্টিটিউট কাজ করে যাচ্ছে। ঢাকা শহরে বিদ্যমান কাঠামোগুলো ভুমিকম্প সহনীয় কিনা তা মূল্যায়নের জন্য গবেষণা কার্যক্রম গ্রহণ করা হয়েছে। এই গবেষণা কার্যক্রমে গণপূর্ত অধিদপ্তর এবং দেশি-বিদেশি একাধিক স্বনামধন্য বিশ্ববিদ্যালয় এইচবিআরআই এর সাথে সম্পৃক্ত আছে। ঢাকা শহরকে নিরাপদ শহর হিসেবে আন্তর্জাতিক বিশ্বে প্রতিষ্ঠা করার পেছনে এই গবেষণা কার্যক্রম একটি গুরুত্বপূর্ণ ভূমিকা রাখবে বলে আশা করা যায়। এছাড়াও আবাসন খাতে বিভিন্ন উন্নয়নমূলক প্রকল্পে মৃত্তিকা পরীক্ষার মাধ্যমে ভবনের মান নিয়ন্ত্রণ ও মান নিরীক্ষণ এর কাজটি নিয়মিতভাবে করে যাচ্ছে এইচবিআরআই।

এইচবিআরআই দেশব্যাপী নিরাপদ ও টেকসই আবাসন এবং ভবন নির্মাণে মান নিয়ন্ত্রণের লক্ষ্যে জাতীয় বিল্ডিং কোড প্রণয়ন ও হালনাগাদ করেছে। আবাসন ও ভবন নির্মাণ সংক্রান্ত বিভিন্ন বিষয়ের উপর এইচবিআরআই নিয়মিত প্রশিক্ষণ প্রদান করে যাচ্ছে। প্রধানমন্ত্রীর কার্যালয় থেকে এসডিজি বিষয়ক মূখ্য সমন্বয়ক মহোদয়ের নির্দেশনার প্রেক্ষিতে ৫ লক্ষ দক্ষ নির্মাণশ্রমিক তৈরির কার্যক্রম ইতোমধ্যে হাতে নেয়া হয়েছে। পোড়ামাটির ইটের বিকল্প হিসেবে এইচবিআরআই উদ্ভাবিত অন্যতম ফেরো-সিমেন্ট প্রযুক্তি ব্যবহার করে নানা ধরণের পরিবেশবান্ধব নির্মাণ সামগ্রী উদ্ভাবন করা সম্ভব হয়েছে। পরিবেশ বান্ধব, টেকসই, দুর্যোগসহনীয় আবাসন গড়ে তোলার লক্ষ্যে নিরলসভাবে কাজ করে যাচ্ছে হাউজিং এন্ড বিল্ডিং রিসার্চ ইনস্টিটিউট।

ইনস্টিটিউটের উদ্দেশ্য ও লক্ষ্য এবং মাননীয় প্রধানমন্ত্রীর নির্দেশনাসমূহ বাস্তবায়নসহ বর্তমানে প্রতিষ্ঠানে গবেষণা কাজের যে গতি সঞ্চার হয়েছে এ ধারা অব্যাহত থাকলে সরকার ঘোষিত লক্ষ্য ‘সকলের জন্য আবাসন’ অর্জনে হাউজিং এন্ড বিল্ডিং রিসার্র্চ ইনস্টিটিউট অগ্রনী ভূমিকা পালন করতে সক্ষম হবে।